Salm Paris Brest
Dit het begin met The Great British Bake Off, en nou plaaslik ons eie Koekedoor. Regoor die land word 'piping bags' wat jare lank in die agterste hoek van die onderste laai lê en muf het, uitgehaal en afgestof. Want sien BAK is die nuwe seksie.
Laas week was ek gelukkig genoeg om vir tee te gaan aansit by Martjie Malan, van Koekedoor-faam. Martjie bedryf die skattigste plekkie in Andringastraat in Stellenbosch, M Patisserie. Die geleentheid? Die bekendstelling van Parmalat se splinternuwe reeks roomkase: gewoon, gerookte salm en sprietuie.
Soos sy doen, het Martjie 'n hond uit 'n bos vir ons gebak met Parmalat se produkte. Maar voor ons weglê vertel sy ons eers van 2015 se bakmodes. Dink geometriese patrone op koek, roosgoud, enigiets wat skitter en blomme. Die een wat my aandag egter trek is eclairs. Dís nou rêrig 2015 se 'in' ding sê Martjie, en hy's nie net soet nie, maar sout ook. Na te veel kalorieë is ek vort, met drie geure Parmalat roomkaas onder die arm en 'n onwelkome vae gedagte dat ek oppad huistoe by die gim moet inloer.
Terug by die huis (sonder die gim-stop) besluit ek Martjie se eclair idee is gaaf. Maar in plaas van gewone eclairs, besluit ek om 'n Paris Brest éclair krans te maak. (Kry my choux-deeg resep hier.) Ek stop my kransies propvol gerookte salm roomkaas wat ek ekstra parmantig maak met 'n draai swartpeper, suurlemoen en dille. 'n Paar komkommerlinte, fyn radys en repe salm en jy't 'n fees. Die klein Paris Brest outjies is effe moeite. Volgende keer maak ek liefs 'n groot een en sit hom trots (op 'n koekstander met 'n Franse lint) in die middel van my 'brunch' tafel. As die choux storie na te veel moeite klink, gebruik hierdie vulsel op growwe saadbrood of donker rogbrood. Of op 'n geroosterde bagel vir ontbyt op 'n lui Sondagoggend.
230g Parmalat salm roomkaas
2E vars suurlemoensap
1E fyngekapte dille
80g gerookte salm
komkommer, in linte gesny met jou groenteskiller
radyse, fyn gesny
rooi uie of sprietuie, fyn gesny
Brood van jou keuse of Paris Brest (kry resep hier). Let wel: As jy een groot Paris Brest maak, sal jy die roomkaas vulsel moet verdubbel.
Meng die roomkaas met die peper, suurlemoen en dille. Sny die Paris Brest in die helfte en vul met die roomkaas mengsel. (As jy die vulsel effe ligter en romeriger verkies, klits 'n halwe koppie room tot styf en roer versigtig by die roomkaas mengsel.) Bedek met salm, komkommer, radyse en uie.
Paris Brest word gemaak met choux deeg en is 'n wielvormige Franse gebak wat in 1891 deur 'n bakker van Parys gemaak is om die Paris-Brest fietstoer te gedenk. Dink daaraan as 'n eclair – op 'steroids'.
Of jy dit gebruik in versiersel, quiche, kaaskoek of pasta, min dinge is meer veelsydig as roomkaas. Wat dink ek van Parmalat s'n? Wel, dis romerig, fluweelglad en propvol geur. Maar waarvan ek meeste hou is dat dit 'n droom is om mee te werk want dit roer maklik. Parmalat s'n is Kosher en Halaal. En, hoewel hulle dit so pas vrygestel het, het hulle reeds pryse begin losslaan. Hulle gerookte salm een was 'n wenner in die onlangse Qualité toekennings.
Lizet Hartley2020-09-30T08:19:29+02:00Woensdag, 6 Mei 2015|Bak, Knagerig, Ongekategoriseer|Tags: Kaas, Salm|2 Comments
Johanna Junie 8, 2017 at 2:01 nm - Reply
Hi daar Lizet!
Het vandag op jou blad afgekom, en ek is omtrent bly daaroor!! Goiei werk!! Ek is bly daar is 'n goeie Afrikaanse kos-blad*
Ek wil net vra – indien ek verkies om klein Paris Brest te bak vir die resep, hoe lank moet ek dit bak?
Sien op jou resep vir 'n grootte is die bak-tyd 40minute.
Lizet Hartley Junie 26, 2017 at 10:11 vm - Reply
Piepkleintjies behoort so 10-15 minute te vat. Hou hom met die oog dop. Sodra hy opgepof en ligbruin is, is hy reg.